钦定古今图书集成/明伦汇编/官常典/第789卷 > 吕公孺
## 钦定古今图书集成/明伦汇编/官常典/第789卷 > 吕公孺

按《宋史吕夷简传》：“夷简子公孺，字稚卿，任为奉礼郎，
赐进士出身，判吏部南曹，占对详敏，仁宗以为可用。
知泽、颍、庐、常四州，提点福建、河北路刑狱，入为开封
府推官。民鬻薪为盗所夺，逐之遭伤，尹包拯命笞盗，
公孺曰：‘盗而伤主，法不止笞’。执不从，拯善其守。及使
三司，而公孺为判官，事皆咨决之。判都水监，未几，改”
陕西转运使。神宗得绥州，遣使议守弃之便，久未决，
命公孺往，与郭逵议合，遂存绥州。常平法行，公孺请
以青苗、免役归提刑司。徙知渭州，再徙郓州。坐失入
死刑，责知蔡州。元丰初，帝召公孺，慰之曰：“长安谋帅，
无以易卿。”命知永兴军，徙河阳。洛口兵千人，以久役
思归，奋斧锸排关，不得入，西走河桥，观听汹汹，诸将
出兵掩击。公孺曰：“此皆亡命，急之变且生。”即乘马东
去，遣牙兵数人迎谕之曰：“汝辈诚劳苦，然岂得擅还？
一度桥则罪不赦矣。太守在此，愿自首者止道左”，皆
伫立以俟。公孺索倡首者黥一人，馀复送役所，语其
校曰：“若复偃蹇者，斩而后报。”众帖息。乃自劾专命，诏
释之。知审官东院，出知秦州。李宪以诏出兵，欲尽驻
原、渭，公孺不可，与宪相论奏，坐徙相州，更陈、杭、郑、瀛
四州。元祐初，加龙图阁直学士，复以为秦州。固辞，改
秘书监，迁刑部侍郎、知开封府。为政明恕。幕人迁黼，
坐误毁其角，法当徒，公孺请罪数十人，皆以杖免。原
庙亡珠，系治典吏久。公孺曰：“主者番代不一，曷尝以
珠数相授受，岁时讳日，宫嫔狎至，奈何颛指吏卒乎？”
请之得释。擢户部尚书，以病提举醴泉观。卒，年七十，
赠右光禄大夫。公孺廉俭，与人寡合。尝护曹佾丧，得
厚饷，辞不受，谈者清其节焉。